Na temelju članka 32. Statuta Grada Šibenika ("Službeni glasnik Grada Šibenika" br. 8/10, 5/12, 2/13, 2/18 ,8/18 – pročišćeni tekst i 2/20), a u svezi Uputa za izradu proračuna jedinica lokalne i područne (regionalne) samouprave za razdoblje 2018. - 2020. (Ministarstvo financija, kolovoz 2017.), Gradsko vijeće Grada Šibenika na 25. sjednici održanoj 14. prosinca 2020. godine donosi

**ODLUKU**

**o usvajanju Plana sukcesivnog pokrića manjka**

**I.**

Usvaja se Plan sukcesivnog pokrića manjka iz prethodnih godina Grada Šibenika za razdoblje 2021.-2023. godine.

**II.**

Plan sukcesivnog pokrića manjka iz prethodnih godina Grada Šibenika za razdoblje 2021.-2023. godine nalazi se u privitku ove Odluke i čini njen sastavni dio.

**III.**

Donošenjem ove Odluke prestaje važiti Odluka o usvajanju plana sukcesivnog pokrića manjka ("Službeni glasnik Grada Šibenika" br. 9/19 ). Ova Odluka stupa na snagu prvog dana od dana objave u “Službenom glasniku Grada Šibenika”, a primjenjuje se od 1. siječnja 2021. godine.

KLASA: 400-06/20-01/13

URBROJ: 2182/01-06-20-6

Šibenik, 14. prosinca 2020.

GRADSKO VIJEĆE GRADA ŠIBENIKA

POTPREDSJEDNIK

Stipica Protega,v.r.

**PLAN SUKCESIVNOG POKRIĆA MANJKA IZ PRETHODNIH GODINA GRADA ŠIBENIKA ZA RAZDOBLJE 2021. – 2023. GODINE**

1. **UVOD**

U skladu s Uputama za izradu proračuna Jedinica lokalne i područne (regionalne) samouprave za razdoblje 2018. – 2020., izrađena je analiza financijskog stanja Grada Šibenika radi što kvalitetnije procjene ukupnog rezultata za 2020. godinu te izrade plana pokrića manjka utvrđenog na dan 31.12.2019. godine. Na temelju sagledanih pokazatelja sastavljen je prijedlog mjera za pokriće manjka i akcijski plan za njihovu provedbu.

1. **ANALIZA I OCJENA POSTOJEĆEG FINANCIJSKOG STANJA**

U analizi financijskog stanja korišteni su podaci iz financijskih izvještaja razine 22 (Grad Šibenik) iz 2018. i 2019. godine te razine 23 iz 2019. godine u dijelu koji se odnosi na pokriće iznosa prenesenog manjka.

**Bilanca**

Ukupna imovina Grada na dan 31.12.2019. iznosi 2.255.403.774 kn i u odnosu na prethodnu godinu manja je za 21.221.601 kn. Nefinancijska imovina čini 57,56% aktive, a ostalih 42,44% čini financijska imovina.

U nastavku se daje tabelarni prikaz stanja Bilance iz 2018. i 2019. godine te objašnjenje značajnijih odstupanja ostvarenja u odnosu na 2018. godinu.

|  |  |  |
| --- | --- | --- |
| **Opis** | **Stanje 31.12.2018.** | **Stanje 31.12.2019.** |
| **Nefinancijska imovina** | 1.306.429.022 | 1.298.269.159 |
| Neproizvedena dugotrajna imovina | 96.848.562 | 102.121.916 |
| Proizvedena dugotrajna imovina | 1.205.914.582 | 1.179.527.364 |
| Dugotrajna nefinancijska imovina u pripremi | 3.665.878 | 16.619.879 |
| **Financijska imovina** | 970.196.353 | 957.134.615 |
| Novac u banci i blagajni | 20.058.207 | 11.332.274 |
| Depoziti, jamčevni polozi i potraživanja od zaposlenih te za više plaćene poreze i ostalo | 324.474 | 1.211.288 |
| Potraživanja za dane zajmove | 8.801.452 | 7.918.257 |
| Dionice i udjeli u glavnici | 856.455.702 | 851.478.080 |
| Potraživanja za prihode poslovanja | 83.374.745 | 83.964.045 |
| Potraživanja od prodaje nefinancijske imovine | 772.860 | 628.105 |
| Rashodi budućeg razdoblja i nedospjela naplata prihoda | 408.913 | 602.566 |
| **Obveze** | 78.983.899 | 85.937.000 |
| Obveze za rashode poslovanja | 42.066.757 | 44.645.334 |
| Obveze za nabavu nefinancijske imovine | 8.276.359 | 11.483.901 |
| Obveze za zajmove | 28.640.783 | 29.807.765 |
| **Vlastiti izvori** | 2.197.641.476 | 2.169.466.755 |
| Vlastiti izvori i ispravak vlastitih izvora | 2.147.220.043 | 2.132.032.381 |
| Manjak prihoda i primitaka | 33.025.978 | 46.531.115 |
| Obračunati prihodi poslovanja | 83.183.814 | 83.816.732 |
| Obračunati prihodi od prodaje nefinancijske imovine | 263.597 | 148.777 |
| Izvanbilančni zapisi | 203.814.594 | 199.238.307 |

1. Nefinancijska imovina

Nefinancijska imovina je manja za 8.159.863 kn najvećim dijelom zbog ispravka vrijednosti građevinskih objekata, postrojenja i opreme te nematerijalne proizvedene imovine. Materijalna imovina je veća za 1.744.461 kn zbog većih ulaganja u nabavku zemljišta, dok je nematerijalna imovina veća za 3.714.739 kn zbog ulaganju u Tvrđavu sv. Ivana. Vrijednost poslovnih objekata je veća za 17.384.108 kn najvećim dijelom zbog energetskih obnova osnovnih škola, gradskih vrtića te uređenja bivšeg kina Odeon. Vrijednost ostalih građevinskih objekata je veća za 10.148.321 kn najvećim dijelom zbog uređenja dječjih i sportskih igrališta, rekonstrukcije i dogradnje nogostupa, uređenja trga Medulić, uređenja plaže u Raslini. Oprema za održavanje je veća za 521.493 kn najvećim dijelom zbog ulaganja u izrade i postave zaštitnih ograda i stupića. Ulaganja u uređaje, strojeve i opremu za ostale namjene su veća za 2.196.941 kn zbog ulaganja u opremanje dječjih i sportskih igrališta te obnovu uljare na Kapriju. Ulaganja u ostalu nematerijalnu dugotrajnu imovinu su veća za 1.787.772 kn, a najvećim dijelom zbog troškova evidencija nekretnina na području grada Šibenika, digitalnih ortofoto podloga naselja, izrade studije učinkovitosti odabranih poduzeća i ustanova te izrade projektne dokumentacije sustava video nadzora javnih površina. Dugotrajna nefinancijska imovina u pripremi je veća za 12.954.001 kn zbog ulaganja u Centar za nove tehnologije “Trokut”.

1. Financijska imovina

Novac u banci, tj. novac kod tuzemnih poslovnih banaka je manji za 8.906.987 kn zbog odljeva novčanih sredstava na posebnim računima za EU projekte. Izdvojena novčana sredstva u iznosu od 649.930 kn se odnose na rezervirana sredstva po nalogu suda za sudske sporove u tijeku.

Potraživanja za dane zajmove odnose se na potraživanja iz prethodnih godina po protestiranom jamstvu za kredit pravne osobe u većinskom vlasništvu Grada u iznosu od 4.271.051 kn, potraživanja za poticanu stanogradnju na Meterizama u iznosu od 1.676.766 kn, te za zajmove dane trgovačkom društvu u vlasništvu Grada za izradu razvojnog projekta u iznosu od 1.970.439 kn. Potraživanja od trgovačkih društava za otplatu dva kredita iz ranijih godina za realizaciju projekta Obonjan su u cijelosti refundirana.

Dionice i udjeli u glavnici trgovačkih društava u javnom sektoru (poslovni udjeli u trgovačkim društvima) su za 4.977.622 kn manji zbog usklade istih u temeljnom kapitalu sukladno društvenim ugovorima.

Potraživanja za pomoći iz inozemstva i od subjekata unutar općeg proračuna su veća za 4.094.242 kn, a najvećim dijelom zbog evidentiranih potraživanja za pomoći iz državnog proračuna temeljem prijenosa EU sredstava na ime plaćenih troškova za projekt izgradnje Centra Trokut.

Potraživanja od prodaje nefinancijske imovine su u odnosu na početak godine manja za 144.755 kn, zbog otplate dijela potraživanja za otkup stanova na kojima postoji stanarsko pravo.

1. Obveze

Obveze su krajem 2019. godine iznosile 85.937.000 kn, a odnose se na obveze za rashode poslovanja u iznosu od 44.645.334kn, nabavu nefinancijske imovine u iznosu od 11.483.901 kn te na obveze za kredite i zajmove u iznosu od 29.807.765 kn. Krajem 2019. godine dospjele obveze iznose 36.138.914 kn, a nedospjele u iznosu od 49.798.085 kn. Nedospjele obveze se odnose na:

* međusobne obveze proračunskih korisnika za nepotrošene vlastite i namjenske prihode uplaćene u Proračun u iznosu od 3.191.797 kn;
* obveze za rashode poslovanja u iznosu od 12.468.404 kn od čega se 6.289.327 kn odnosi na primljene predujmove za projekt Revitalizacije tvrđave sv. Ivan, Hrvatski centar koralja Zlarin te projekt “Zajedno u bolje sutra”;
* obveze za nabavu nefinancijske imovine u iznosu od 4.451.154 kn;
* obveze za financijsku imovinu - primljeni krediti i zajmovi u iznosu od 29.686.730 kn.

Obveze za kredite i zajmove odnose se na obveze za kredit iz 2014. godine u iznosu od 12.738.227 kn za financiranje kapitalnih projekata i rješavanje hipoteka, obveze za zajam iz 2012. godine od Ministarstva financija u iznosu od 8.513.692 kn za sufinanciranje izgradnje prve faze centra za gospodarenje otpadom, te obveze za zajam iz 2016. godine od Ministarstva financija u iznosu od 8.555.846 kn za sufinanciranje izgradnje druge faze centra za gospodarenje otpadom (iskorišteni dio zajma).

U odnosu na 2018. godinu ukupne obveze su veće za 6.953.101 kn najvećim dijelom zbog ulaganja u kapitalne projekte te porasta obveza za rashode poslovanja. Obveze za rashode poslovanja su veće za 2.578.577 kn i to najvećim dijelom zbog povećanja obveza za kazne, naknade štete i kapitalne pomoći za sufinanciranje izgradnje podzemne garaže Poljana te na materijalne rashode. Obveze za kredite i zajmove su veće za 1.166.982 kn najvećim dijelom zbog evidentiranja obveze po iskorištenom zajmu za Bikarac II. faza pa su tako obveze za kredite od tuzemnih kreditnih institucija izvan sektora manje za 2.550.785 kn, a obveze za zajmove od državnog proračuna veće za 3.717.767 kn.

1. Vlastiti izvori

Prilikom izrade financijskih izvještaja razine 22 (Grad Šibenik) utvrđeno je da je na dan 31.12.2019. godine manjak prihoda i primitaka za pokriće u sljedećem razdoblju iznosio 46.531.115 kn. Međutim, kako je kod sukcesivnog planiranja manjka kroz trogodišnje razdoblje potrebno uključiti konsolidirani rezultat poslovanja koji uključuje i sve proračunske korisnike (financijski izvještaji razine 23) tako se uzima podatak iskazan u obrascu PR-RAS razine 23, a koji iznosi 54.205.414 kn.

Vrijednost izvanbilančnih zapisa krajem 2019. godine je iznosila 199.238.307 kn, a odnosi se na vrijednost tuđe imovine dodijeljene Gradu na korištenje, dana jamstva i suglasnosti, instrumente osiguranja plaćanja (garancije, zadužnice), potencijalne obveze po osnovi sudskih sporova, zajam Ministarstva gospodarstva iz 2008. godine za financiranje razgradnje i sanacije zemljišta trgovačkog društva u vlasništvu Grada te zajam Ministarstva financija za sufinanciranje EU projekta Izgradnja Centra za gospodarenje otpadom Bikarac - faza II (neiskorišteni dio zajma).

**Izvještaj o prihodima i rashodima, primicima i izdacima**

U 2019. godini prihodi i primici su ostvareni u ukupnom iznosu od 214.341.330 kn, što je za 18.323.974 kn više u odnosu na 2018. godinu, dok su rashodi i izdaci ostvareni u iznosu od 227.356.785 kn što je za 40.742.342 kn više u odnosu na 2018. godinu.

U tablici u nastavku se daju podaci o ostvarenim prihodima i primicima, te rashodima i izdacima u 2018. i 2019. godini.

|  |  |  |
| --- | --- | --- |
| **Naziv** | **Ostvarenje 2018** | **Ostvarenje 2019** |
| **A. RAČUN PRIHODA I RASHODA** |  |  |
| **Prihodi poslovanja** | **187.898.434** | **209.626.122** |
| Prihodi od poreza | 100.348.275 | 113.539.979 |
| Pomoći iz inozemstva i od subjekata unutar općeg proračuna | 28.514.307 | 34.527.458 |
| Prihodi od imovine | 12.883.029 | 11.234.174 |
| Prihodi od upravnih i administrativnih pristojbi, pristojbi po posebnim propisima i naknada | 42.073.654 | 45.748.752 |
| Prihodi od prodaje proizvoda i robe te pruženih usluga i prihodi od donacija | 1.420.546 | 2.315.197 |
| Kazne, upravne mjere i ostali prihodi | 2.658.623 | 2.260.562 |
| **Prihodi od prodaje nefinancijske imovine** | **4.074.328** | **2.882.012** |
| Prihodi od prodaje neproizvedene imovine | 2.885.866 | 2.043.675 |
| Prihodi od prodaje proizvedene dugotrajne imovine | 1.188.462 | 838.337 |
| **SVEUKUPNO PRIHODI** | **191.972.762** | **212.508.134** |
| **Rashodi poslovanja** | **154.083.158** | **172.350.046** |
| Rashodi za zaposlene | 17.657.892 | 15.019.617 |
| Materijalni rashodi | 45.690.193 | 51.531.970 |
| Financijski rashodi | 2.099.557 | 1.871.232 |
| Subvencije | 3.886.228 | 4.114.731 |
| Pomoći dane u inozemstvo i unutar opće države | 62.648.156 | 67.997.198 |
| Naknade građanima i kućanstvima na temelju osiguranja i druge naknade | 3.782.392 | 3.921.026 |
| Ostali rashodi | 18.318.738 | 27.894.272 |
| **Rashodi za nabavu nefinancijske imovine** | **22.721.799** | **51.023.721** |
| Rashodi za nabavu neproizvedene imovine | 2.632.891 | 7.400.418 |
| Rashodi za nabavu proizvedene dugotrajne imovine | 12.874.987 | 25.428.496 |
| Rashodi za dodatna ulaganja na nefinancijskoj imovini | 7.213.922 | 18.194.807 |
| **SVEUKUPNO RASHODI** | **176.804.957** | **223.373.767** |
| **B. RAČUN ZADUŽIVANJA/FINANCIRANJA** |  |  |
| **Primici od financijske imovine i zaduživanja** | **4.044.594** | **1.833.196** |
| Primljeni povrati glavnica danih zajmova i depozita | 3.244.594 | 1.833.196 |
| Primici od zaduživanja | 800.000 |  |
| **SVEUKUPNO PRIMICI** | **4.044.594** | **1.833.196** |
| **Izdaci za financijsku imovinu i otplate zajmova** | **9.809.486** | **3.983.018** |
| Izdaci za dane zajmove | 1.020.439 | 950.000 |
| Izdaci za dionice i udjele u glavnici | 23 |  |
| Izdaci za otplatu glavnice primljenih kredita i zajmova | 8.789.024 | 3.033.018 |
| **SVEUKUPNO IZDACI** | **9.809.486** | **3.983.018** |

U okviru prihoda poslovanja vidljivo je značajno povećanje od 21.727.688 kn u odnosu na 2018. godinu što je posljedica većeg ostvarenja prihoda od poreza i prireza na dohodak, prihoda od poreza na potrošnju alkoholnih i bezalkoholnih pića, prihoda od zakupa poslovnih prostora, prihoda od kazni za prometne prekršaje, prihoda od donacija, prihoda od komunalne naknade i doprinosa te prihoda od pomoći iz drugih proračuna te temeljem prijenosa EU sredstava. Navedeno je dokaz provedbe planiranih mjera za pokriće prenesenog manjka iz prethodnih godina. Sklopljenim ugovorima o dodjeli bespovratnih sredstava osigurali su se vanjski izvori financiranja brojnih kapitalnih projekata, te se na taj način rasteretilo financiranje iz izvora Proračuna. Međutim, ukupni rashodi i izdaci Grada Šibenika su u 2019. godini ipak bili veći za 13.015.455 kn u odnosu na prihode i primitke, što je posljedica predfinanciranja EU projekata prvenstveno iz vlastitih izvora, te će metodom nadoknade sredstava ista biti refundirana, što će utjecati na povoljniji financijski rezultat Grada Šibenika u narednom proračunskom razdoblju. Također u 2019. godini evidentirani su rashodi za sufinanciranje radova podzemne garaže Poljana po prvotnom Ugovoru o međusobnim odnosima u iznosu od 9.537.323 kn. Kako je u 2020. godini između Ministarstva mora, prometa i infrastrukture, Središnje agencije za financiranje i ugovaranje projekata Europske unije zajedno kao posredničkih tijela i lnvestitora - nositelja prava građenja Gradskog parkinga d.o.o. kao Korisnika sklopljen Ugovor o dodjeli bespovratnih sredstava K.K.07.4.2.28.001 ,,lntegrirana mobilnost na području grada Šibenika - povećanje broja putnika u javnom prijevozu“, dobivenim bespovratnim sredstvima se sufinancira gradnja podzemne garaže Poljana. Na taj način se smanjila financijska obveza Grada, te se pokazalo nužnim do kraja 2020. godine izvršiti korekciju evidentiranih obveza, što će također utjecati na povoljniji financijski rezultat.

1. **POPIS MJERA ZA OTKLANJANJE UTVRĐENIH UZROKA NASTANKA NEGATIVNOG POSLOVANJA TE MJERA ZA STABILNO ODRŽIVO POSLOVANJE**

U nastavku se daje popis mjera za otklanjanje utvrđenih uzroka nastanka negativnog poslovanja u prethodnim godinama na koje Grad može utjecati, te ujedno i popis mjera za stabilno održivo poslovanje:

1. Evidentiranje nezaduženih nekretnina te utvrđivanje stvarne površine u svrhu naplate komunalne naknade;
2. Praćenje naplate prihoda i provođenje mjera prisilne naplate;
3. Povećanje financiranja proračunskih projekata i aktivnosti iz vanjskih izvora financiranja;
4. Uvođenje sustava za evidentiranje nekretnina u vlasništvu grada;
5. Smanjenje materijalnih rashoda uz zadržavanje kvalitete rada i pružanja usluga građanima;
6. Obračun zakonskih zateznih kamata.

Preneseni manjak prihoda prvenstveno je posljedica višegodišnjih nepovoljnih gospodarskih kretanja u hrvatskom gospodarstvu, te višekratnih poreznih reformi koje su se negativno odrazile na ostvarivanje prihoda Proračuna Grada Šibenika. Također, pojava pandemije korona virusom na teritoriju Republike Hrvatske u 2020. godini se odrazila na pad gospodarske aktivnosti te su donesene mjere od strane Vlade RH i odluke koje je usvojilo Gradsko vijeće Grada Šibenika kako bi se pružila potpora gospodarstvu i građanima, što je dodatno utjecalo na smanjenje proračunskih prihoda u ovoj godini. Početkom 2020. godine na snagu su stupile Izmjene Zakona o porezu na dohodak kojim je propisano porezno rasterećenje rada mladih osoba i to umanjenjem obveze poreza na dohodak za 100 posto za mlade do 25. te godine života, a za 50 posto za mlade od 26. te do 30. te godine života. Kako će im sredstva biti vraćena godišnjim povratom u 2021. godini, to će dodatno predstavljati opterećenje na prihodovnoj strani Proračuna za 2021. godinu. Unatoč tome, Grad planira uložiti dodatne napore u svrhu realizacije mjera za otklanjanje uzroka nastanka negativnog poslovanja.

1. **AKCIJSKI PLAN PROVEDBE NAVEDENIH MJERA**

U nastavku je tabelarni prikaz mjera, načina provedbe, rok provedbe, financijski učinak te naziv odgovorne osobe za provođenje mjera:

|  |  |  |  |  |
| --- | --- | --- | --- | --- |
| NAZIV MJERE | NAČIN PROVEDBE | ROK PROVEDBE | TROGODIŠNJI FINANCIJSKI UČINAK | ODGOVORNA OSOBA |
| Evidentiranje nezaduženih nekretnina te utvrđivanje stvarne površine u svrhu naplate komunalne naknade | Snimanje objekata uz pomoć drona te uvođenje istih u GIS sustav | 31.12.2023. | 15 milijuna kuna | Pročelnik Upravnog odjela za komunalne djelatnosti |
| Praćenje naplate prihoda i provođenje mjera prisilne naplate | Postupanje prema važećem Pravilniku o postupcima naplate potraživanja | 31.12.2023. | 3 milijuna kuna | Pročelnik Upravnog odjela za financije |
| Povećanje financiranja proračunskih projekata i aktivnosti iz vanjskih izvora financiranja | Veća orijentiranost na EU i nacionalne izvore financiranja apliciranjem projekata | 31.12.2023. | 30 milijuna kuna | Pročelnik Upravnog odjela za gospodarstvo, poduzetništvo i razvoj |
| Uvođenje sustava za evidentiranje nekretnina u vlasništvu Grada | Izrada registra nekretnina u vlasništvu Grada i učinkovito raspolaganje nekretninama (zakup, najam, prodaja) | 31.12.2023. | 1,5 milijuna kuna | Pročelnik Upravnog odjela za gospodarenje gradskom imovinom |
| Smanjenje materijalnih rashoda uz zadržavanje kvalitete rada i pružanja usluga građanima | Maksimalna racionalizacija materijalnih rashoda | 31.12.2023. | 1,5 milijuna kuna | Pročelnici svih upravnih odjela |
| Obračun zakonskih zateznih kamata | Programsko rješenje obračuna zateznih kamata i prikaz na izdanim računima | 31.12.2023. | 3,2 milijuna kuna | Pročelnik Upravnog odjela za komunalne djelatnosti |

Planirani financijski učinak predloženih mjera je suficit proračuna u razdoblju od 2021.-2023. godine, odnosno sukcesivno pokriće manjka prihoda i primitaka u navedenom trogodišnjem razdoblju i to u iznosima kako slijedi:

* 2021. - u iznosu od 11.172.000 kn;
* 2022. – u iznosu od 21.517.000 kn;
* 2023. – u iznosu od 21.517.000 kn.